Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková,
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 01.06 (00:01) - 30.06.2020 (23:59) 
Zahraničná pracovná cesta prerušená v dňoch: -
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v júni 2020 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2020. Od toho sa odvíjali aktivity, ktoré som v rámci pobytu uskutočňovala.
Program mojej zahraničnej pracovnej cesty bol aj v júni 2020 ovplyvnený ochorením COVID-19, ktoré narušuje štandardný chod univerzít, výskumných ústavov ale aj orgánov Európskej komisie. V praxi to znamená plošné rušenie konferencií, zasadaní, stretnutí pracovných skupín a všetkých ďalších typov podujatí, na ktorých sa predpokladá fyzická prítomnosť. V tejto situácii som si dala za úlohu kompenzovať tieto aktivity predovšetkým organizovaním online stretnutí a podujatí, navýšením informačnej činnosti prostredníctvom webstránky SLORD či priamej mailovej komunikácie, zvýšením sledovania online podujatí a webinárov a každodenným monitorovaním a komunikáciou zmien a posunov v termínoch uzávierok výziev programu Horizont 2020, iných výskumno-inovačných schém a monitorovaní ďalších príležitostí pre vedeckú komunitu v súvislosti s bojom proti koronavírusu SARS-CoV-2. Väčšina podujatí a stretnutí sa naďalej uskutočňuje vo virtuálnom režime.
Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu
1.	Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1	„Nemecké predsedníctvo v Rade EÚ – Čo čaká vysokoškolské vzdelávanie, výskum a inovácie?, 3.6.2020
Dňa 3. júna 2020 zorganizovala organizácia DAAD a Styčná kancelária nemeckých výskumných organizácií v Bruseli (KoWi) s podporou Stáleho zastúpenia Spolkovej republiky Nemecko pri Európskej únii online webinár na tému „Nemecké predsedníctvo v Rade EÚ – Čo čaká vysokoškolské vzdelávanie, výskum a inovácie?“. Na webinári boli prezentované kľúčové priority nemeckého predsedníctva, ako aj priority so špecifickým zameraním na oblasť (vysokoškolského) vzdelávania, výskumu a inovácií. 
Pandémia ochorenia COVID-19 ovplyvní priebeh nemeckého predsedníctva v Rade EÚ, ktoré začne 1. júla 2020. Prvý júl 2020 bude zároveň dňom začiatku nového tzv. predsedníckeho tria, ktoré bude Nemecko tvoriť spoločne s Portugalskom a Slovinskom. 
Nemecko nedávno predstavilo svoje logo a webstránku pre svoje predsedníctvo počas nasledujúcich 6 mesiacov. Bližšie informácie nájdete na webovej stránke: www.eu2020.de. 
Vyvedenie EÚ z krízy spôsobenej koronavírusom bude nevyhnutnou časťou nemeckého predsedníctva. Nemecko v rámci procesu hospodárskej obnovy Európy a zaistenia jej budúcej prosperity priznáva kľúčovú úlohu vzdelávaniu, výskumu a inováciám.
Aké sú hlavné priority nemeckého predsedníctva pre vzdelávanie? 
1.	Pokrok v oblasti odborného vzdelávania a prípravy;
2.	Posilnenie digitálneho vzdelávania, digitálnych zručnosti a spravodlivého prístupu k digitálnym zdrojom znalostí;
3.	Zaistenie úspešnej implementácie a dlhodobého dopadu iniciatívy Európske univerzity v súčasnom aj budúcom programe Erasmus+; 
4.	Pokrok vo vytváraní Európskeho priestoru vysokoškolského vzdelávania (EHEA) a Strategického rámca ET 2020. 
Aké sú hlavné priority nemeckého predsedníctva pre výskum a inovácie? 
1.	Dokončiť prípravu 9. rámcového programu pre výskum a inovácie, Horizon Europe, predovšetkým z hľadiska jeho rozpočtu;
2.	Dokončiť prípravu Európskeho inovačného a technologického inštitútu (EIT) a možného nového Znalostného a inovačného spoločenstva pre oblasť kultúry a kreatívneho priemyslu (EIT KIC CCI);
3.	Dosiahnuť dohodu o smerovaní programov EURATOM a ITER v kontexte boja proti klimatickým zmenám; 
4.	Intenzívne sa venovať otázke reformy systému európskych partnerstiev v oblasti výskumu a inovácií;
5.	Kľúčovým bude zverejnenie Oznámenia Európskej komisie o budúcnosti Európskeho výskumného priestoru (ERA), ktoré sa očakáva začiatkom júla 2020.
1.2	Zverejnenie výsledkov European Innovation Scoreboard 2020, 23.6.2020
Dňa 23. júna 2020 zverejnila Európska komisia výsledky hodnotenia European Innovation Scoreboard 2020, ktoré predstavuje celkový výkon EÚ v oblasti inovácií za rok 2019. Hodnotenie sa vypracúva každoročne.
Výsledky hodnotenia ukazujú, že inovačný výkon EÚ sa naďalej zvyšuje a už druhý rok predstihol Spojené štáty. Na druhej strane potrebuje EÚ vyvinúť viac úsilia, aby sa vyrovnala globálnym inovačným lídrom, ako je Južná Kórea, Austrália a Japonsko. 
Štúdia zdôrazňuje príležitosti pre lepšiu koordináciu inovačných politík v EÚ, pomáha Európe zlepšiť jej globálnu konkurencieschopnosť a posilniť kľúčovú úlohu, ktorú inovácie hrajú v boji proti pandémii koronavírusu.
Kľúčové zistenia: 
V rámci EÚ sa inovačná výkonnosť naďalej stabilným tempom zvyšuje. Už niekoľko rokov sa výkonnosť členských štátov EÚ zbližuje, čo sa ukazuje ako pokračujúci trend. 
•	Tohtoročné hodnotenie je ovplyvnené vystúpením Spojeného kráľovstva z EÚ, ktoré malo mierny vplyv na priemernú inovačnú výkonnosť EÚ, ale neovplyvnilo to relatívnu výkonnosť členských štátov v porovnaní s celosvetovou výkonnosťou EÚ.
•	Švédsko je aj naďalej lídrom EÚ v oblasti inovácií, za ktorým nasleduje Fínsko, Dánsko a Holandsko. Tento rok sa Luxembursko (predtým silný inovátor) pripája k skupine inovačných lídrov, zatiaľ čo Portugalsko (predtým mierny inovátor) sa pripája k skupine silných inovátorov.
•	Inovačná výkonnosť EÚ sa od roku 2012 zvýšila v priemere o 8,9 %. Od roku 2012 sa inovačná výkonnosť zvýšila v 24 krajinách EÚ, a to najviac v Litve, na Malte, v Lotyšsku, Portugalsku a Grécku.
•	Na celosvetovej úrovni EÚ už druhý rok predstihla Spojené štáty. EÚ má naďalej vedúce postavenie v porovnaní so Spojenými štátmi, Čínou, Brazíliou, Ruskom, Južnou Afrikou a Indiou. Naopak, od roku 2012 sa zvýšila výkonnostná priepasť EÚ s Južnou Kóreou, Austráliou a Japonskom, zatiaľ čo vedúce postavenie EÚ v porovnaní so Spojenými štátmi, Čínou, Brazíliou, Ruskom a Južnou Afrikou sa znížilo. Čína dosiahla najväčšiu mieru rastu inovačnej výkonnosti medzi hlavnými konkurentmi EÚ od roku 2012, pričom oproti EÚ stúpla viac ako päťnásobne.
•	Vo vybraných oblastiach inovácií sú lídrami EÚ: Švédsko – ľudské zdroje; Luxembursko – atraktívne výskumné systémy a duševné aktíva; Dánsko – prostredie priaznivé pre inovácie a financovanie a podpora; Nemecko – firemné investície; Portugalsko – inovácie v malých a stredných podnikoch; Rakúsko – prepojenia a spolupráca; Írsko – vplyv na zamestnanosť a vplyv predaja.
Kľúčové zistenia pre Slovensko:
•	Slovensko naďalej zostáva zaradené v kategórii miernych inovátorov. 
•	Vplyv na zamestnanosť a vplyv predaja sú v slovenskom prostredí najsilnejšími inovačnými aspektmi, kde sa Slovensko nachádza nad priemerom EÚ. 
•	Slovensko dosahuje veľmi silné výsledky z hľadiska zamestnanosti v rýchlo rastúcich firmách v oblasti inovácií, predaja nových inovatívnych produktov, exportu stredne a vysoko technologických produktov, ako aj počtu nových držiteľov doktorandského titulu.
•	Najnižšie výsledky dosahuje Slovensko z hľadiska financií a podpory, inovátorov a duševných aktív. Celkovo sú v slovenskom prostredí kritickými záležitosťami podiel výdavkov rizikového kapitálu, výdavky súkromného sektoru na výskum a vývoj, celoživotné vzdelávanie a podnikateľská činnosť zameraná na príležitosti. 
2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca jún 2020 boli na webovej stránke SLORD každodenne zverejňované viaceré aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. 
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 3.000 kontaktom z prostredia slovenskej vedy, výskumu a inovácií.
2.2 Komunikácia s relevantným segmentom vedeckej komunity a ďalších inštitúcií/organizácií
Komunikácia s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	s nominovanými zástupcami v tieňových tematických programových výborov nadchádzajúceho rámcového programu pre výskum a inovácie Horizon Europe;
3.	so zástupcami Sekcie vedy a techniky MŠVVaŠ;
4.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
5.	s Národnou agentúrou programu Erasmus+ pre vzdelávanie a odbornú prípravu (SAAIC);
6.	so Slovenskou rektorskou konferenciou (SRK);
7.	ďalšími verejnými a súkromnými slovenskými subjektami podľa potreby a záujmu. 
3. Organizovanie stretnutí, konferencií, seminárov a iných podujatí
3.1 Návšteva predsedov akadémií vied z V4 v Bruseli
Styčné kancelárie V4 sa v predchádzajúcom období aktívne pripravovali na 3-dennú návštevu predsedov akadémií vied z V4 v Bruseli, ktorá sa mala pôvodne uskutočniť 8. – 10. júna 2020 a ktorej sú organizátormi. Vzhľadom k pandémii COVID-19 bolo toto podujatie odsunuté na neskoršie dátumy (predpokladané v dňoch 26 – 27. októbra 2020).

3.2 Príprava regionálnych workshopov k programu Horizon Europe

Organizácia informačných podujatí v krajských mestách SR k programu Horizon Europe
Na základe príkladov dobrej praxe, uskutočnených, prebiehajúcich a pripravovaných iniciatívach v členských štátoch EÚ vrátane požiadavky výskumno-inovačnej komunity na Slovensku vznikol návrh, aby sa na najväčších výskumných slovenských univerzitách v krajských mestách uskutočnili informačné podujatia, ktorých cieľom je účastníkov oboznámiť so základnou štruktúrou a pripravovanými opatreniami, ktoré budú spustené so začiatkom nadchádzajúceho rámcového programu EÚ pre výskum a inovácie, Horizon Europe. 

Cieľom je prepojiť zástupcov akademickej a výskumnej sféry, zástupcov priemyslu a malých a stredných podnikov a vytvoriť platformu, ktorá si kladie za prioritu informovať účastníkov o programe Horizon Europe.
Mestá: Bratislava, Nitra, Žilina, Banská Bystrica, Košice
Termíny podujatí:
Z dôvodu vypuknutia pandémie koronavírusu SARS-CoV-2 museli byť v priebehu marca a apríla 2020 zrušené prvé štyri podujatia v krajských mestách :
•	V ZA: termín 7.4.2020, zastrešuje M.B. Repčíková, J. Šimkovič
•	V BA: termín 12.5.2020, miesto konania aula Univerzity Komenského, zastrešuje T. Ruá, I. Hermanovská  
•	V BB: termín 19.5.2020, zastrešuje T. Ruá a K. Šimková 
•	V Nitre: termín 1.6.2020, zastrešuje M. B. Repčíková, N. Hurtová
Nové dátumy budú určené vzhľadom na vývoj situácie ako na Slovensku, tak aj v ostatných európskych krajinách.
Podujatia, ktoré nateraz zostávajú v pôvodnych dátumoch:
•	V KE: 30. september 2020, zastrešuje A. Kurucz
Kancelária SLORD zastrešuje komunikáciu týchto udalostí smerom k registrovaným účastníkom a informuje na svojej webstránke.
3.4 Príprava jarnej edície tréningu pre projektových manažérov H2020
Kancelária SLORD sa počas predchádzajúcich mesiacov aktívne pripravovala na ďalšiu (jarnú) edíciu tréningu pre projektových manažérov, ktorá sa mala uskutočniť v dňoch 20. - 22. apríla 2020 v Bruseli. 
Z dôvodu vypuknutia pandémie koronavírusu SARS-CoV-2 musel byť tréning v pôvodných dátumoch zrušený. Nové dátumy budú určené vzhľadom na vývoj situácie ako v Belgicku, tak aj v ostatných európskych krajinách. V krajnom prípade sa bude môcť tréning uskutočniť online, prišiel by tým však o svoju zásadnú pridanú hodnotu, ktorou je osobné nadväzovanie kontaktov medzi účastníkmi z rôznych krajín. Predpokladané termíny sú určené na 23. – 25. novembra 2020. 

3.5 Príprava webinárov pre slovenskú výskumno-inovačnú komunitu
Ako kompenzáciu za informačné aktivity, ktoré sa nemôžu v 1. polroku 2020 uskutočniť, predovšetkým informačné podujatia k programu Horizon Europe v 5 krajských mestách na Slovensku, sa kancelária SLORD podieľa na organizácii viacerých (6) webinárov:

1)	Webinár k Horizon Europe pre projektové oddelenia Univerzity Komenského – 15.5.2020, 09:30 – 11:00. 

2)	Webinár v spolupráci so SARIO na tému ICT in Medicine – 15. máj 2020 (AJ);

3)	Webinár v spolupráci so SARIO na tému Space-based ICT in Emergency situations – 7. máj 2020 (AJ);

4)	Online Science Evening s doc. MVDr. Norbertom Žilkom, PhD. (vedúcim výskumu) zo spoločnosti AXON Neuroscience dňa 27.5.2020, 17:30-18:45. Neformálne podujatie má za cieľ predstaviť slovenského vedca/vedkyňu a tiež prispieť k popularizácii vedy. Podujatie je primárne určené zahraničnému publiku (organizáciám a inčtitúciam sídliacim v Bruseli) a prebieha v anglickom jazyku. Témou podujatia bude vývoj vakcíny proti Covid-19.  
 
5)	Webinár k výzvam spoločného podniku BBI JU - 3. jún 2020 10:00 – 11:15. Webinár nadviazal na online celoeurópsky informačný deň BBI JU, ktorý sa uskutočnil 22.4.2020. Pri tejto príležitosti bol účastníkom ponúknutý aj vstup k novinkám programu Horizon Europe a príprave nástupníckeho partnerstva Circular Bio-Based Europe. Vstup tiež slúžil ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA). 

6)	Webinár k výzvam oblasti SC2 – dátum bude určený až po schválení aktualizácie pracovného programu. Pri tejto príležitosti bude účastníkom opäť ponúknutý vstup k novinkám programu Horizon Europe. Vstup bude zároveň slúžiť ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA).

3.6 Príprava podujatia občianskej participácie v príprave európskej výskumno-inovačnej misie pre oblasť Klímy

Kancelária SLORD je aktívnym členom pracovnej skupiny pre prípravu špeciálneho podujatia, ktoré za uskutoční 23. júla 2020 a poskytne priestor vybraným 50 občanom SR vyjadriť sa pomocou online podujatia k priprave budúcej európskej výskumno-inovačnej misie s názvom „Adaptácia na zmenu klímy vrátane transformácie spoločnosti“.

Podujatie oficiálne zastrešuje Európska komisia s priamou podporou MŠVVaŠ SR.

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 
•	Konferencie, semináre, podujatia – Jún 2020: 

				Jún 2020:		
Dátum	Čas	Miesto	Účastník (SLORD)	Účastníci	Podujatie	
03.06.2020	10:00– 11:15	Online	Monika Bideau Repčíková, AK	Slovenská výskumná komunita v oblasti priemyselných odvetvi využívajúcich biologické materiály	Webinár  "BBI JU v roku 2020 & jeho vývoj v ďalšom programovom období"	
05.06.2020	10:00- 11:30	Online	Monika Bideau Repčíková	Široké spektrum účastníkov	Webinár EUROBAT “Battery Innovation Roadmap 2030”	
19.06.2020	09:30 – 10:30	Online	Monika Bideau Repčíková	Široké spektrum účastníkov	Webinár "Priorities and calendar under the German Council Presidency"	
23.06.2020	14:00 – 15:30	Online	Monika Bideau Repčíková	Široké spektrum účastníkov	Webinár "Internationalisation of Research and Innovation: where European and global experiences meet"	
30.06.2020	10:00 – 11:30	Online	Monika Bideau Repčíková	Široké spektrum účastníkov	Webinár "How R&I is driving the Digital Transformation"	

•	Stretnutia a rokovania - Jún 2020:
 
Jún 2020:	
Dátum	Čas	Miesto	Účastník (SLORD)	Účastníci	Téma stretnutia	Záznam	
04.06.2020	09:30 – 12:00	Online	Monika Bideau Repčíková, TR, AK	Projektový tím SK4ERA	Pracovné stretnutie k riadeniu projektu SK4ERA (Skype) - Pravidelná porada	Zápis	
09.06.2020	09:30 – 12:00	Online	Monika Bideau Repčíková, TR, AK	Zástupcovia styčných kancelárií (SLORD, CZELO, PolSCA a NRDIO Hungary) v Bruseli	V4 Raňajky : V4 tréning pre projektových manažérov, návšteva predsedov akadémií vied V4 v Bruseli, výmena informácií		
10.06.2020	14:00 – 15:30	Online	Monika Bideau Repčíková, AK	Ivan Pezlár, Martin Šponiar, Patrich Helmich, Kvetoslava Papanová	Prípravný seminár pre delegátov SR v tieňovom programovom výbore pre Výskumné infraštruktúry programu Horizon Europe		
11.06.2020	09:30– 12:30	Online	Monika Bideau Repčíková	Členovia programového výboru, Európska komisia 	1. zasadanie tieňového programového výboru pre Výskumné infraštruktúry programu Horizon Europe	Zápis	
11.06.2020	13:00 – 14:00	Online	Monika Bideau Repčíková	Simona Posch, Katarína Deáková	Prípravné stretnutie delegátov SR pre klaster 2 programu Horizon Europe – 2. časť: Úlohy a mandát národného delegáta, fungovanie programových výborov programu Horizon Europe, vzájomná spolupráca		
11.06.2020	14:30 – 16:30	Online	Monika Bideau Repčíková	Členovia programového výboru	Prípravné stretnutie všetkých delegácií pre klaster 2 programu Horizon Europe: Predstavenie postojov a návrhov delegácií k predbežnému návrhu výziev budúceho klastra 2 HEU		
12.06.2020	10:00 – 15:00	Online	Monika Bideau Repčíková	Členovia programového výboru, Európska komisia	2. zasadanie tieňového programového výboru pre klaster 2 programu Horizon Europe	Zápis	
16.06.2020	09:30 – 12:00	Online	Monika Bideau Repčíková, TR, AK	Projektový tím SK4ERA	Pracovné stretnutie k riadeniu projektu SK4ERA (Skype) - Pravidelná porada	Zápis	

8.	Odporúčané závery:

1.	Prechod na nové programové obdobie v období krízy COVID-19

Rok 2020 je kľúčový pre prípravu slovenskej výskumno-inovačnej komunity na prechod na nový rámcový program EÚ pre výskum a inovácie – Horizon Europe. Kancelária SLORD spoločne s národnými kontaktnými bodmi pre Horizont 2020 pripravovala sériu informačných podujatí k programu na lokálnej úrovni (viď. str. 5 tejto správy). Vzhľadom na aktuálnu situáciu sa pripravované podujatia nemôžu uskutočniť v stanovených termínoch a musia byť odložené na 2. polovicu roka 2020, prípadne sa môžu v prípade pokračovania pandémie COVID-19 uskutočniť vo virtuálnom režime. Napriek tomu je potrebné vyvíjať úsilie pre nepretržitý tok nových dostupných informácií o novom programe. 

Za týmto účelom kancelária SLORD posilnila svoju publikačnú aktivitu pomocou webstránky SLORD a pripravuje alebo spoluorganizuje niekoľko webinárov, ktoré poskytnú informácie o príprave programu Horizon Europe, ako čiastočnú náhradu počas doby čakania na fyzické podujatia v krajských mestách.

2.	Potreba obnovenia platformy pre interakciu národných delegátov v tieňových aj budúcich oficiálnych programových výborov programu Horizon Europe s expertnou skupinou

Tákáto platforma je potrebná z dôvodu pripomienkovacej činnosti pracovných programov na roky 2021/22. Kancelária SLORD v aktuálnom období zbiera dobré praktiky, ktoré pomôžu formovať podobu možnej novej platformy.

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 7.7.2020

								
Správu schválil:  prof. PharmDr. Ján Kyselovič, CSc., generálny riaditeľ